སྐུ་ཞབས་དོན་གྲུབ་རྒྱལ་གྱིས་བརྩམས་པའི་ཐོར་རྩོམ་ཕྱོགས་བསྒྲིགས་ནང་དུ་སློབ་ཁྲིད་དང་སྦྱར་བའི་རྩོམ་རིག་གི་ཟིན་བྲིས།དེབ་ཐེར་དཔྱིད་ཀྱི་རྒྱལ་མོའི་གླུ་དབྱངས་ལས་འཕྲོས་པའི་ལོ་རྒྱུས་ཀྱི་རྣམ་བཤད་ཐོར་བུ་དྲི་མེད་དངུལ་གྱི་མེ་ལོང་ཞེས་བྱ་བ་སོགས་བསྡུས་ཡོད་པ་དང༌།དེའི་ཁོངས་ནས་སློབ་ཁྲིད་དང་སྦྱར་བའི་རྩོམ་རིག་གི་ཟིན་བྲིས་ཞེས་པ་དང།དེབ་ཐེར་དཔྱིད་ཀྱི་རྒྱལ་མོའི་གླུ་དབྱངས་ལས་འཕྲོས་པའི་ལོ་རྒྱུས་ཀྱི་རྣམ་བཤད་ཞེས་པ་གཉིས་སྐུ་ཞབས་དོན་གྲུབ་རྒྱལ་ལགས་ཀྲུང་དབྱང་མི་རིགས་སློབ་གྲྭ་ཆེན་མོར་དགེ་རྒན་གནང་སྐབས་ཀྱི་སློབ་ཁྲིད་དངོས་གཞིའི་ཟིན་བྲིས་ཡིན་པ་དང།དེ་བས་ང་ཚོར་ངེས་ཤེས་གཞན་དང་མ་འདྲ་བ་ཞིག་སྟེར་ཐུབ་པ་ནི།སྐུ་ཞབས་དོན་གྲུབ་རྒྱལ་ལགས་ནི་བོད་སྤྱི་བའི་ལོ་རྒྱུས་དང་རྩོམ་རིག་ཐད་རང་ལྟ་མཆོག་འཛིན་དང༌།ཆོས་ལུགས་ཀྱི་ཞེན་ཁོག་གི་ལོ་རྒྱུས་དངོས་ཏེ་ལྷ་སྒྲུང་ལྟར་བཟོས་པའི་བོད་ཀྱི་སྲོལ་རྒྱུན་ལོ་རྒྱུས་སྨྲ་བའི་རྣམས་དང་ཀུན་ནས་མི་འདྲ་བར༌།ལུང་དང་རིག་པའི་རྩལ་ལ་བརྟེན་ནས་དུས་སྐབས་སོ་སོའི་སྤྱི་ཚོགས་ཀྱི་གནས་སྟངས༌དང་།རིག་གཞུང།ཆོས་ལུགས་ཀྱི་ཤུགས་རྐྱེན།སྲིད་དོན་དང་ཆོས་ལུགས་ཀྱི་གོ་གནས་བཟུང་བའི་མི་སྣ་ཆེན་པོ་རྣམས་ཀྱི་ལོ་རྒྱུས་གནས་བབ་སོགས་ལ་ཞིབ་འཇུག་མཐིལ་ཕྱིན་པ་གནང་ཏེ།དངོས་བྱུང་གི་ལོ་རྒྱུས་ཡིག་ཐོག་ཏུ་འགོད་ཐུབ་པའི་ཁྱད་ཆོས་ལྡན་པ་རེད།